Document ID: 32013D0161

VYKONÁVACIE ROZHODNUTIE KOMISIE
z 11. marca 2013,
ktorým sa mení a dopĺňa rozhodnutie 2011/163/EÚ o schválení plánov, ktoré tretie krajiny predložili v súlade s článkom 29 smernice Rady 96/23/ES
[oznámené pod číslom C(2013) 1279]
(Text s významom pre EHP)
(2013/161/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS (1), a najmä na jej článok 29 ods. 1 štvrtý pododsek a článok 29 ods. 2,
keďže:
(1)
Smernicou 96/23/ES sa stanovujú opatrenia na sledovanie látok a skupín rezíduí, ktoré sú uvedené v prílohe I k uvedenej smernici. V uvedenej smernici sa vyžaduje, aby tretie krajiny, z ktorých majú členské štáty povolené dovážať zvieratá a živočíšne produkty, na ktoré sa vzťahuje uvedená smernica, predložili plán sledovania rezíduí, ktorý poskytuje požadované záruky. Uvedený plán by mal obsahovať aspoň skupiny rezíduí a látok uvedených v prílohe I k smernici 96/23/ES.
(2)
V rozhodnutí Komisie 2011/163/EÚ (2) sa schvaľujú plány stanovené v článku 29 smernice 96/23/ES (ďalej len „plány“) predložené určitými tretími krajinami uvedenými v prílohe k danému rozhodnutiu týkajúce sa zvierat a živočíšnych produktov uvedených na danom zozname.
(3)
So zreteľom na najnovšie plány, ktoré predložili určité tretie krajiny, a na dodatočné informácie, ktoré získala Komisia, je potrebné aktualizovať zoznam tretích krajín, z ktorých majú členské štáty povolené dovážať určité zvieratá a živočíšne produkty, ako sa stanovuje v smernici 96/23/ES, a ktoré sú v súčasnosti uvedené na zozname v prílohe k rozhodnutiu 2011/163/EÚ (ďalej len „zoznam“).
(4)
Bosna a Hercegovina predložila Komisii plán vzťahujúci sa na hydinu, mlieko, vajcia a med. Uvedený plán poskytuje dostatočné záruky a mal by sa schváliť. Do zoznamu by sa preto mala zahrnúť položka týkajúca sa Bosny a Hercegoviny, pokiaľ ide o hydinu, mlieko, vajcia a med.
(5)
Japonsko predložilo Komisii plán vzťahujúci sa na hovädzí dobytok. Uvedený plán poskytuje dostatočné záruky a mal by sa schváliť. Do zoznamu by sa preto mala zahrnúť položka týkajúca sa Japonska, pokiaľ ide o hovädzí dobytok.
(6)
Moldavsko predložilo Komisii plán vzťahujúci sa na hydinu, akvakultúru a vajcia. Uvedený plán poskytuje dostatočné záruky a mal by sa schváliť. Do zoznamu by sa preto mala zahrnúť položka týkajúca sa Moldavska, pokiaľ ide o hydinu, akvakultúru a vajcia.
(7)
Pitcairnove ostrovy sú v súčasnosti zahrnuté do zoznamu týkajúceho sa medu. Pitcairnove ostrovy však neposkytli plán, ako sa požaduje v článku 29 smernice 96/23/ES. Pitcairnove ostrovy by sa preto mali zo zoznamu vypustiť.
(8)
Vietnam predložil Komisii plán vzťahujúci sa na med. Uvedený plán poskytuje dostatočné záruky a mal by sa schváliť. Do zoznamu by sa preto mala zahrnúť položka týkajúca sa Vietnamu, pokiaľ ide o med.
(9)
S cieľom predísť akémukoľvek narušeniu obchodu by sa malo stanoviť prechodné obdobie, ktoré by sa vzťahovalo na príslušné zásielky z Pitcairnových ostrovov, ktoré boli osvedčené a odoslané do Únie pred dátumom uplatňovania tohto rozhodnutia.
(10)
Rozhodnutie 2011/163/EÚ by sa preto malo zodpovedajúcim spôsobom zmeniť a doplniť.
(11)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2011/163/EÚ sa nahrádza textom uvedeným v prílohe k tomuto rozhodnutiu.
Článok 2
Počas prechodného obdobia do 16. mája 2013 členské štáty prijímajú z Pitcairnových ostrovov zásielky medu za predpokladu, že dovozca môže preukázať, že produkty boli osvedčené a odoslané do Únie pred 1. aprílom 2013.
Článok 3
Toto rozhodnutie je určené členským štátom.
V Bruseli 11. marca 2013

Labels: 17
20
3
6
18